**Dôvodová správa**

Všeobecná časť

Vládny návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia niektoré zákony predkladá Ministerstvo práce, sociálnych vecí a rodiny Slovenskej republiky ako iniciatívny návrh v súlade s Programovým vyhlásením vlády Slovenskej republiky na roky 2023 – 2027.

Zámerom predkladaného návrhu zákona je predovšetkým zefektívnenie organizácie a riadenia sústavy inšpekcie práce. Navrhuje sa precizovať požiadavky na vymenovanie do funkcie generálneho riaditeľa Národného inšpektorátu práce a do funkcie riaditeľa inšpektorátu práce. V prípade riaditeľov jednotlivých inšpektorátov práce sa bude opätovne vyžadovať predošlá prax na pozícii inšpektora práce.

Ďalšie návrhy vyplývajú z praxe kontrolných orgánov, z podnetov Národného inšpektorátu práce, alebo potreby legislatívno-technického precizovania.

Taktiež sa navrhuje úprava vzoru logotypu preukazu inšpektora práce za účelom zjednotenia s logotypom, ktorý sa používa na písomnostiach v sústave inšpekcie práce.

Návrhom zákona sa precizuje kompetencia pre výkon inšpekcie práce orgánom dozoru Ministerstva obrany Slovenskej republiky v rezorte obrany a taktiež rozširuje výnimka pre overovanie plnenia požiadaviek bezpečnosti technických zariadení v rezorte Ministerstva obrany Slovenskej republiky.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, ďalšími všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh zákona bude mať negatívny vplyv na rozpočet verejnej správy. Návrh zákona nebude mať vplyvy na zamestnanosť vo verejnej správe, podnikateľské prostredie, nebude mať sociálne vplyvy, nebude mať vplyv na informatizáciu spoločnosti, na životné prostredie, na služby verejnej správy pre občana, ani na manželstvo, rodičovstvo a rodinu.